C 322/14

Zhrnutie stanoviska európskeho dozorného úradníka pre ochranu údajov k akčnému plánu Európskej komisie v oblasti komplexnej politiky Únie na predchádzanie praniu špinavých peňazí a financovaniu terorizmu

(Úplné znenie tohto stanoviska je k dispozícii v anglickom, francúzskom a nemeckom jazyku na webovom sídle európskeho dozorného úradníka pre ochranu údajov www.edps.europa.eu)

(2020/C 322/05)

Zhrnutie

Komisia 7. mája 2020 vydala oznámenie o akčnom pláne v oblasti komplexnej politiky Únie na predchádzanie praniu špinavých peňazí a financovaniu terorizmu [C(2020) 2800 final], v ktorom sa stanovuje plán realizácie jeho cieľov v tejto oblasti. V tomto stanovisku sa posudzujú vplyvy iniciatív stanovených v akčnom pláne Komisie na ochranu údajov.

EDPS uznáva význam boja proti praniu špinavých peňazí a financovaniu terorizmu ako cieľ všeobecného záujmu, žiadame však, aby sa v právnych predpisoch hľadala rovnováha medzi zasahovaním do základných práv na súkromie a ochranu osobných údajov a opatreniami, ktoré sú potrebné na účinné dosiahnutie cieľov všeobecného záujmu v oblasti boja proti praniu špinavých peňazí a financovaniu terorizmu (zásada proporcionality).

EDPS odporúča, aby Komisia monitorovala účinné vykonávanie existujúceho rámca pre boj proti praniu špinavých peňazí a financovaniu terorizmu a zároveň zabezpečila rešpektovanie a dodržiavanie všeobecného nariadenia o ochrane údajov a rámca ochrany údajov. Je to obzvlášť dôležité v prípade úsilia o prepojenie centrálnych mechanizmov bankových účtov a registrov konečných užívateľov výhod, ktoré by malo byť do veľkej miery vychádzať zo zásad minimalizácie údajov, správnosti a špecificky navrhnutej a štandardnej ochrany súkromia.

EDPS víta plánovanú harmonizáciu rámca pre boj proti praniu špinavých peňazí a financovaniu terorizmu, keďže povedie k dôslednejšiemu uplatňovaniu hlavných pravidiel zo strany členských štátov, ako aj k jednotnému výkladu Súdneho dvora Európskej únie. EDPS vyzýva Komisiu, aby pri rozhodovaní o nových opatreniach posilneného súboru pravidiel vychádzala z prístupu založeného na riziku, keďže tento prístup je takisto v súlade so zásadami ochrany údajov.

EDPS odporúča Komisii, aby vo svojom návrhu na zavedenie orgánu dohľadu v oblasti boja proti praniu špinavých peňazí a financovaniu terorizmu na úrovni EÚ pre tento orgán stanovila osobitný právny základ na spracúvanie osobných údajov, ako aj potrebné záruky ochrany údajov v súlade so všeobecným nariadením o ochrane údajov a nariadením 2018/1725, najmä pokiaľ ide o výmenu informácií a medzinárodné prenosy údajov.

EDPS víta iniciatívu Komisie podporiť rozvoj siete FIU.net a nájsť vhodné riešenie pre jej riadenie, ktoré by bolo v súlade s všeobecným nariadením o ochrane údajov a rámcom ochrany údajov. Okrem toho odporúčame, aby sa v návrhu, ktorým sa zriaďuje podporný a koordinačný mechanizmus pre finančné spravodajské jednotky (FIU), objasnili podmienky prístupu k informáciám o finančných transakciách FIU a ich výmeny.

EDPS podporuje rozvoj verejno-súkromných partnerstiev pre výskum a analýzu typológií a trendov v oblasti boja proti praniu špinavých peňazí a financovaniu terorizmu v rámci dodržiavania ustanovení všeobecného nariadenia o ochrane údajov. Naopak, a aj keď EDPS nechce vyjadrovať žiadne názory týkajúce sa samotnej podstaty politických účelov, z ktorých táto iniciatíva vychádza, domnievame sa, že verejno-súkromné partnerstvá na výmenu operačných informácií o podozrivých spravodajských službách zo strany orgánov presadzovania práva smerom k povinným subjektom by viedli k vysokému riziku pre právo na súkromie a právo na ochranu údajov. Okrem toho by spracovateľské operácie týkajúce sa informácií o možných trestných činoch, ktoré vyplývajú z finančných transakcií mali zostať v rámci príslušných orgánov a nemali by sa poskytovať súkromným subjektom.

EDPS víta úsilie Komisie zohrávať významnejšiu úlohu v rámci Finančnej akčnej skupiny a vystupovať jednotne. Nabáda Komisiu, aby sa pri stanovovaní medzinárodných noriem v tejto oblasti usilovala o to, aby sa zásady ochrany údajov stali súčasťou procesov boja proti praniu špinavých peňazí a financovaniu terorizmu.

EDPS napokon očakáva, že v nadväznosti na prijatie návrhov legislatívnych aktov, ak majú vplyv na ochranu práv a slobôd fyzických osôb so zreteľom na spracúvanie osobných údajov, bude konzultovaný v súlade s článkom 42 nariadenia 2018/1725. To môže okrem iného zahŕňať budúce návrhy nariadenia o opatreniach v oblasti boja proti praniu špinavých peňazí a financovaniu terorizmu, zriadenie podporného a koordinačného mechanizmu pre FIU a zriadenie orgánu dohľadu na úrovni EÚ.

1. ÚVOD A SÚVISLOSTI

1. Európska komisia prijala 7. mája 2020 oznámenie o akčnom pláne v oblasti komplexnej politiky Únie na predchádzanie praniu špinavých peňazí a financovaniu terorizmu [C(2020) 2800 final] (ďalej len „akčný plán“). Tento akčný plán je iniciatívou stanovenou v politickom cieli č. 21 pracovného programu Komisie na rok 2020 „Dokončenie bankovej únie“.

2. Akčný plán pozostáva zo šiestich pilierov, a to konkrétne 1. zabezpečenie účinného vykonávania existujúceho rámca EÚ v oblasti boja proti praniu špinavých peňazí a financovaniu terorizmu (AML/CFT); 2. vytvorenie jednotného súboru pravidiel pre oblasť AML/CFT; 3. realizácia dohľadu v oblasti AML/CFT na úrovni EÚ; 4. zriadenie podporného a koordinačného mechanizmu pre FIU; 5. presadzovanie ustanovení trestného práva na úrovni Únie a výmeny informácií; 6. posilnenie medzinárodného rozmeru rámca EÚ v oblasti AML/CFT. Komisia 7. mája začala verejné konzultácie ( 1 ) a to súbežne s prijatím akčného plánu do 29. júla 2020.

3. V tomto akčnom pláne sa jednotlivé piliere konkretizujú formou viacerých konkrétnych opatrení vrátane rôznych legislatívnych návrhov týkajúcich sa jednotného súboru pravidiel EÚ pre oblasť boja proti praniu špinavých peňazí a financovaniu terorizmu, zriadenia orgánu dohľadu v oblasti boja proti praniu špinavých peňazí a financovaniu terorizmu na úrovni EÚ a zriadenia podporného a koordinačného mechanizmu pre FIU. Toto stanovisko vychádza zo štruktúry šiestich pilierov a vyjadruje názory EDPS na vybrané opatrenia akčného plánu, a najmä na ich potenciálne zasahovanie do práva na súkromie a na ochranu údajov jednotlivcov, ktoré je zaručené v článkoch 7 a 8 Charty základných práv Európskej únie. Týmto stanoviskom nie je dotknutá povinnosť Komisie konzultovať s EDPS v súlade s článkom 42 nariadenia 2018/1725 všetky legislatívne návrhy, ktoré môžu byť navrhnuté v rámci akčného plánu, ak majú vplyv na ochranu práva fyzických osôb na ochranu osobných údajov.

4. ZÁVERY

V kontexte uvedeného EDPS uvádza tieto odporúčania:

— vyzýva Komisiu, aby v rámci legislatívnych prác dosiahla rovnováhu medzi opatreniami potrebnými na účinné dosiahnutie cieľov všeobecného záujmu v oblasti boja proti praniu špinavých peňazí a financovaniu terorizmu a ich zasahovaním do základných práv na súkromie a ochranu osobných údajov,

— odporúča, aby Komisia monitorovala vykonávanie existujúceho rámca pre boj proti praniu špinavých peňazí a financovaniu terorizmu a zároveň zabezpečila dodržiavanie všeobecného nariadenia o ochrane údajov a rámca ochrany údajov,

— v prípade úsilia o prepojenie centrálnych mechanizmov bankových účtov a registrov konečných užívateľov výhod odporúča, aby sa dodržiavali najmä zásady minimalizácie údajov, správnosti a špecificky navrhnutej a štandardnej ochrany údajov,

— navrhuje, aby Komisia vychádzala z prístupu založeného na riziku, pokiaľ ide o nové opatrenia v oblasti boja proti praniu špinavých peňazí a financovaniu terorizmu v rámci posilneného súboru pravidiel, t. j. aby pri menej riskantných situáciách uplatňovala menej rušivé postupy, keďže je to aj v súlade so zásadami ochrany údajov,

— pokiaľ ide o povinnú starostlivosť vo vzťahu ku klientovi, odporúča, aby sa v navrhovaných právnych predpisoch zachovali záruky s cieľom zaručiť právo klientov na informácie o získavaní ich údajov a o účele (účeloch), na ktorý (ktoré) sa údaje požadujú a budú sa spracúvať, ako aj zabezpečiť súlad so zásadami minimalizácie údajov, obmedzenia účelu a špecificky navrhnutej ochrany údajov a obmedzeniami automatizovaného individuálneho rozhodovania,

— odporúča Komisii, aby vo svojom pripravovanom návrhu na zavedenie orgánu dohľadu v oblasti boja proti praniu špinavých peňazí a financovaniu terorizmu na úrovni EÚ stanovila osobitný právny základ na spracúvanie osobných údajov, ako aj potrebné záruky ochrany údajov v súlade so všeobecným nariadením o ochrane údajov a nariadením 2018/1725, najmä pokiaľ ide o výmenu informácií a medzinárodné prenosy údajov,

— odporúča Komisii, aby sa v návrhu, ktorým sa zriaďuje podporný a koordinačný mechanizmus pre finančné spravodajské jednotky (FIU), objasnili podmienky prístupu k informáciám o finančných transakciách FIU a ich výmeny,

— podporuje rozvoj verejno-súkromných partnerstiev pre výskum a analýzu typológií a trendov v oblasti boja proti praniu špinavých peňazí a financovaniu terorizmu v rámci dodržiavania ustanovení všeobecného nariadenia o ochrane údajov,

— nabáda Komisiu, aby zásady ochrany údajov zohľadnila pri vytváraní medzinárodných noriem v rámci Finančnej akčnej skupiny.

V Bruseli 23. júla 2020 Wojciech Rafał WIEWIÓROWSKI

(1) s cieľom zhromaždiť názory občanov a zainteresovaných strán na tieto opatrenia,